La estraro sur la podio dum la solena inaŭguro de la UK.
#000001
Dum la pasintjara Universala Kongreso en Montrealo la estraro klarigis, ke ne plu okazos la tradicia programero ”Centra Oficejo respondas”. Anstataŭ ĝi, kaj la aparta programero “La estraro respondas”, oni enkondukis la programeron ”UEA respondas”.
#000002
En Torino la programero tamen parte fariĝis la kutima ”La estraro respondas”, ĉar dum la unua duono de la kunsido pro familiaj devoj forestis la ĝenerala direktoro Martin Schäffer – la sola kiu respondus pri Centra Oficejo. Ankaŭ post sia reveno li ne donis aparte multajn respondojn.
#000003
La kunsidon partoprenis ĉiuj estraranoj de UEA inkluzive de la nova estrarano Gong Xiaofeng. Respondis al demandoj tamen nur la viraj estraranoj, dum neniu el la du virinoj diris ion ajn.
#000004
La prezidanto de UEA Duncan Charters referencis al pli frua programero gvidata de iama UEA-prezidanto Humphrey Tonkin ”Kio farendas?” kaj diris, ke multajn aferojn, kiuj tie estis menciitaj kiel farendaĵoj, UEA jam faras.
#000005
Inter tiuj laŭ li estas ekzemple virtualaj kunsidoj de la komitato kaj la ”modernigo de la agado”. Jam la plej multaj kunsidoj de la komitato estas virtualaj. Al tio certe intertempe influis la kovimaj limigoj pri vojaĝado. Tamen unu el la kernaj punktoj de tiu modernigo, la nova retejo, ankoraŭ ne estas preta, kvankam laŭ Charters jam okazis progresoj tiurilate.
#000006
En sia komenca resumo Charters atentigis pri la neceso organizi komisionojn, kiuj okupiĝu pri diversaj agadkampoj. Tamen pasintece kiam la estraro organizis komisionojn, tio laŭ li fakte kaŭzis nur pli da laboro por la estraro pro kunordigado. Se komisionoj estas organizitaj denove, necesas do eviti tion. Charters emfazis, ke ĉiu membro de la komitato devus alpreni iun respondecan taskon.
#000007
Charters menciis ankaŭ enketon, kiun UEA sendis al siaj membroj kaj nemembroj kaj rakontis, ke jam venis ”bonaj respondoj”. Kelkaj ĉeestantoj en la salono tamen ankoraŭ ne ricevis la enketilon.
#000008
Aldone al la ĝenerala direktoro kaj la kasisto, kiuj nuntempe administras la financojn, la estraro informis, ke UEA nun trejnas du pliajn personojn por tiu administra tasko. Ne klaris, pri kiuj personoj temas.
#000012
Al demandoj pri la financa stato de UEA kaj grandaj diferencoj inter buĝetitaj kaj realaj sumoj, Fernando Maia respondis, ke iuj pagoj estis movitaj el unu buĝetero al alia, kio kaŭzis grandajn diferencojn kompare al la buĝeto.
#000013
Alvenis proksimume 50 kandidatiĝoj por volontule kaj neoficiale labori por UEA. Nun la ĝenerala direktoro analizas la sinproponojn kaj okaze de bezono kaj taŭga persono, iuj taskoj estos donitaj al ili.
#000017
La redaktoroj en Rusio laŭ la estraro nun povos ricevi helpon el Ĉinio, ĉar apud instruado, unu el la taskoj kiujn la estraro donas al la nova ĉina estrarano Gong Xiaofeng, estas kontaktoj kun la revuo Esperanto. Ŝi mem tamen nenion komentis pri la afero. La redaktoroj de la revuo Esperanto ne ĉeestis.
#000021
Iu kongresano atentigis ke eventuale la respondeculoj de landaj asocioj ne scias pri siaj devoj, kaj scivolis, ĉu ekzistas listo de taskoj, kiujn landaj asocioj devas plenumi rilate al UEA. Klara respondo ne venis.
#000026
Antaŭe ĉiuj individuaj membroj de UEA ricevis ĉiujare minimume presitan gvidlibron pri la Esperanto-movado. Ĝi kaj la Jarlibro estis nuligitaj sen diskuto en 2018, kaj de tiam daŭras la diskutoj pri eventuala almanako, kiu povus ilin anstataŭi.
#000028
Dum la programero okazis ankaŭ vigla diskuto pri la vizaj problemoj, kiujn iuj kongresanoj spertas kaj pri la ebloj kiel UEA povus helpi en tio.
#000030
Mi partoprenis la kunvenon. Min aparte impresis tre forte Fernando Maia, kiu respondis ofte, klare kaj klarige.Li evidente tre bone enkapigis diversajn detalojn pri la funckiado de UEA, tiel ke eblis al li respondi, ekzemple, ke respondon al aparta demando oni trovos en noto X de iu raporto. Tion li faris ĉiam bonhumore.
#000036
Estas juste precizigi, ke la malĉeesto de Martin Schäffer ne estis antaŭvidita: ne temis pri «familiaj devoj» kiel metado surstraten de la rubujoj, kiujn li devus fari pli frue, sed urĝa problemo spertata de la filino ĉe la infana kongreseto. Estas vere, ke li malmulte respondis post sia reveno, sed jam Fernando Maia donis plenajn respondojn pli frue, kaj unu-du oni konservis por la reveno de la direktoro, ĉar pli-bone respondu al tiuj li. Post lia reveno ne leviĝis plia demando, kiun li pli bone ol iu alia respondu, kaj tial li ne dirus multon.
#000037
Respondis tiuj, kiuj pli bone respondu al aparta demando, ĉar temas pri ties respondeco, scioj, kapabloj, ktp. Pro tio, ankaŭ kelkaj el la viroj apenaŭ parolis. Ne estis tiel, kiel oni povus supozi senkuntekste, ke la virinoj estas silentaj kaj fonaj membroj de knabo-klubo. Plej ofte parolis Duncan Charters kaj respondis Fernando Maia.
#000039
La redaktoroj de la revuo Esperanto ne ĉeestis.
#000050
Mankas granda kunteksto ĉi tie. Ne estas tiel, ke la demandinto malkovrigis ion kaŝitan, kaj Fernando Maia poste donis respondon iom nekontentigan. Li respondis informante tre trankvile, ke oni jam raportis pri tio/respondis al la sama demando en antaŭa publika kunsido, kaj ke en koncerna raporto oni aldonis plurajn notojn por klarigi, kio okazis. Li eĉ indikis la numeron de la noto, kaj poste detaligis.
#000054
Mi dankas al Tim ke li montris la kuntekston de la respondoj, kio ne ĉiam estis klara en la originala raporto. Min mirigas (nu, fakte ne) ke pluraj voĉdonis kun fingro malsupren, ĉar mi partoprenis la kunsidon kaj Tim akurate priskribis tiun kuntekston.
Mi aldonu kiel plia ekzemplo ke la informo pri la 28 homoj kiuj ne volis aliĝi senpage rilatis al analizado de la kaŭzoj de nealiĝo: en antaŭa kunveno oni estis sugestinta malaltigi la kotizojn kaj la estraro volis montri ke ne tiu estas la problemo.
Mi eliris el la kunveno kun la sento ke la estraro akurate respondis, ne evitis aŭ manipulis la respondojn kaj ne kaŝis la problemojn kiam oni devis agnoski ke ili ekzistas.
#000061
tio signifus ke almenau jam dum du jaro Luis Obando havas aliron al librotenado de UEA sen ke membroj estis informitaj pri tio? Chu vi certas? La kongreson cheestas la kasisto de UEA, chu estis informo kial li ne partoprenis la programeron. Dum la programeron “CO respondas” estis loko ankau por kasisto de UEA. Li povus nun la plej adekvate respondipri tiun demandon. Kaj dankegon por viva raporto.
#000063
En Lillo UEA havis direktoron. La direktorino de UEA iam ja foriris de UK-kunveno, sed ne de la podio, ĉar en tiu kunveno ŝi estis nur partoprenanto, ŝi sidis en la publiko. Aldone, ŝi foriris post la planita fino de la kunveno, kaj la kialo estis ke ŝi havis kunsidon, kiun ŝi devis ĉeesti.
#000065
Oni kompreneble povas kaj eĉ devas kritiki la estraron de UEA, simile kiel oni povas kritiki la demokratie elektitan registaron de iu lando. Ekzistas tamen unu diferenco, iom ĝena por ni ĉiuj: la estraranoj de UEA ne venkis siajn konkurantojn en ekscita balotado, sed estas tiuj malmultaj homoj, kiuj entute konsentis fariĝi estraranoj. La prezidanto de la elekta komisiono parolis pri la malfacileco trovi estraranojn, kaj nun oni havas malfacilaĵojn trovi membrojn eĉ por la elekta komisiono mem! Tio signifas, ke nenie sin kaŝas iuj pli kompetentaj estraranoj, kiujn la nunaj forpuŝis – aŭ se jes, estus jam tempo, ke ili sin anoncu kaj komencu kampanjon por esti elektitaj al la sekva estraro. Tial mi diras, ke ni havas ĝuste tian estraron, kian ni meritas, kaj tio ĉi-foje ne estas nura trivita diraĵo, sed mi vere celas tion.
#000068
Tio certe dependas de tio, pri kiuj funkcioj de CO oni parolas. Partopreninte la organizadon de la UK en Lahtio, mi rimarkis en Torino, ke la kongresa fako de UEA povas doni multe pli vastan subtenon al la organizantoj ol povis siatempe doni KKS kaj CO, kvankam ili estis tre kompetentaj. La iama KKS Diccon Masterman diris en Torino, ke UEA havas nun kvar personojn por fari tion, kion li devis iam fari sola – sed tio ne estas tute vera, ĉar aperis ankaŭ novaj aferoj, kiel la enreta sendo de multaj programeroj, kaj la entelefona kongresa apo, kiu almenaŭ por mi tute flankenpuŝis la kongresan libron (mi preskaŭ ne malfermis ĝin). Entute ĉiuj teĥnikaĵoj funkciis klare pli bone kaj pli subtenate ol en Lahtio. Aliflanke, al la libroservo klare mankas konstanta solvo – ĝi funkciis sur provizora bazo, sed ja funkciis same bone kiel antaŭe. Ĉiuj aferoj kun la kasisto de UEA iris por mi glate kaj mi ricevis rapidan helpon eĉ en malgrandaj aferoj. MI tute ne havis la senton, ke la “estraro devas fari ĉion mem”. Jes, ni scias, ke ne plu estas/estos domo en Roterdamo, kie kune sidas oficistoj, sed multaj el ni spertis similajn aferojn en niaj propraj laborejoj.
#000070
Per tiu frazo mi ne celis farendaĵojn dum la kongresa semajno sed la estrar(an)an laboron tra la tuta jaro kaj la subtenon-kunlaboron de la CO bezonatan en ilia realigo.
#000073